निगम इंजीनियरों ने की खानपुरा ट्रीटमेंट प्लांट की जांच-परख
अजमेर|आरयूआईडीपी मेंखानपुरा तालाब में बन कर तैयार हुए ट्रीटमेंट प्लांट की मंगलवार को निगम के इंजीनियरों की टीम ने जांच-परख की है। निर्माण करने वाली कंपनी ने प्लांट के हर भाग में लगी मशीनों का संचालन कर दिखाया। निगम संभवत: इसी सप्ताह प्लांट को टेकओवर कर सकता है। खानपुरा तालाब में बने इस ट्रीटमेंट प्लांट की क्षमता 20 एमएलडी (मिलियन लीटर डेली) है। कंस्ट्रक्शन फर्म जियो मिलर द्वारा 18 करोड़ की लागत से कराया गया। निर्माण के पांच वर्ष बाद तक इसके संचालन देखरेख की जिम्मेदारी भी फर्म की ही रही है। प्लांट से अब तक आरयूआईडीपी में बिछाई गई सीवरेज लाइनों में से करीब 137 किलोमीटर लाइनों को प्लांट से जोड़ा जा चुका है। अब इन क्षेत्रों में घरों को सीवरेज लाइन से जोड़ने की प्रक्रिया भी इसी सप्ताह से शुरू करना प्रस्तावित है। मंगलवार को ट्रीटमेंट प्लांट के निर्माण से जुड़ी फर्म के तकनीकी प्रतिनिधियों ने निगम की टीम में शामिल एसई श्रवण कुमार, एक्सईएन केदार शर्मा, आरयूआईडीपी के एक्सईएन पीके सिन्हा, एईएन मनमोहन शर्मा तथा दो जेईएन को प्लांट के हर हिस्से में सीवेज ट्रीटमेंट के लिए लगाई गई मशीनों को संचालित कर दिखाया। इंजीनियर दो-तीन दिन में ही प्लांट से संबंधित मौका रिपोर्ट निगम प्रशासन को सौंप देंगे। इसके बाद कंपनी के स्तर पर प्लांट निगम को हैंडओवर किया जाएगा।
hin_Deva hin_Deva